b'\n_START_ARTICLE_\nHelmi Neetar\n_START_PARAGRAPH_\nHelmi Neetar (s\xc3\xbcndinud 29. jaanuaril 1934 V\xc3\xa4inj\xc3\xa4rve vallas J\xc3\xa4rvamaal) on eesti keeleteadlane.\n_START_SECTION_\nElulugu\n_START_PARAGRAPH_\nHelmi Neetar on talupidaja t\xc3\xbctar._NEWLINE_1953. aastal l\xc3\xb5petas Neetar Paide Keskkooli, 1958 Tartu \xc3\x9clikooli ajaloo-keeleteaduskonna soome-ugri keelte erialal ja oli seej\xc3\xa4rel oli 1960\xe2\x80\x9363 Keele ja Kirjanduse Instituudi aspirant. 1966. aastal kaitses ta Eesti Teaduste Akadeemia juures filoloogiakandidaadi kraadi v\xc3\xa4itekirjaga "Aluse ja \xc3\xb6eldise \xc3\xbchildumine eesti murretes" ning 1994. aastal Tartu \xc3\x9clikoolis filoloogiadoktori kraadi v\xc3\xa4itekirjaga "Deverbaalne nominaaltuletus eesti murretes" (Tallinn, 1990)._NEWLINE_Neetar oli 1958\xe2\x80\x931960 M\xc3\xa4rjamaa Keskkooli eesti keele ja kirjanduse \xc3\xb5petaja, 1963\xe2\x80\x931974 KKI murdesektori bibliograaf ja nooremteadur, 1974\xe2\x80\x931993 vanemteadur, 1993\xe2\x80\x931998 juhtivteadur. 1998\xe2\x80\x932007 oli ta Eesti Keele Instituudi vanemteadur ja 2008\xe2\x80\x932010 vanemleksikograaf. Ta on lugenud ka Tallinna Pedagoogika\xc3\xbclikoolis tunnitasu alusel ja 1993\xe2\x80\x931994 dotsendina dialektoloogiat ja sotsiolingvistikat.\n_START_SECTION_\nTeadust\xc3\xb6\xc3\xb6\n_START_PARAGRAPH_\nHelmi Neetari peamised uurimisvaldkonnad on eesti murrete s\xc3\xbcntaks ja derivatsioon, kuid ta on kirjutanud t\xc3\xb6id ka keelegeograafiast. Ta on kogunud ja helilindistanud murret Saare- ja Hiiumaal, Karusel jm. Neetar oli "Eesti murrete s\xc3\xb5naraamatu" I ja III osa (1994\xe2\x80\x932003) \xc3\xbcks koostajaid ja toimetajaid, samuti on ta toimetanud eesti murdeainest "Euroopa keeleatlase" (ALE) ja l\xc3\xa4\xc3\xa4nemeresoome keelte atlase jaoks. Ta on avaldanud \xc3\xbcle 50 teadustr\xc3\xbckise, sh 1 monograafia._NEWLINE_Ta oli 1976\xe2\x80\x931991 ALE NSV Liidu komitee liige on 1977. aastast ALE Eesti komitee esimees ning 1992. aastast Eesti esindaja ALE toimetuskolleegiumis. Ta on Emakeele Seltsi v\xc3\xa4ljaannete ("Kodumurre", Emakeele Seltsi aastaraamat, Oma Keel) toimetuskolleegiumi liige. Neetar on Emakeele Seltsi liige ja 2000. aastast auliige, samuti Soome Kirjanduse Seltsi liige.'